作者:吳潛
標題:沁園春
內容:夜雨三更，有人敧枕，曉簷報晴。算頑雲痴霧，不難掃蕩，青天白日，元自分明。權植油幢，聊張皂纛，坐聽前騶鼓角鳴。君休詫，豈宣申南翰，成旦東征。鴻冥。哽噎秋聲。正萬里榆關未罷兵。幸揚州上督，為吾石友，荊州元帥，是我梅兄。約束鯨鯢，奠安鼪鼠，更使嵎夷海晏清。連宵看，怕天狼隱耀，太白沈槍。